Nõukogu otsus,

24. oktoober 1994,

pooljuhttoodete topoloogia õiguskaitse laiendamise kohta Kanadast pärit isikutele

(94/700/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 16. detsembri 1986. aasta direktiivi 87/54/EMÜ pooljuhttoodete topoloogia õiguskaitse kohta, [1] eriti selle artikli 3 lõiget 7,

võttes arvesse komisjoni ettepanekut

ning arvestades, et:

ühenduses kohaldatakse pooljuhttoodete topoloogia õiguskaitset isikute suhtes, kes vastavad direktiivi 87/54/EMÜ artikli 3 lõigete 1-5 kohaselt kaitse tingimustele;

selle õiguse rakendamist võib nõukogu otsusega laiendada isikutele, kes nimetatud sätete kohaselt kaitset kasutada ei saa;

kõnealuse kaitse laiendamise üle peaks võimalikult suures ulatuses otsustama ühendus kui tervik;

seni on vastastikustel tingimustel pakutud kaitset isikutele teatavatest riikidest ja teatavatelt territooriumidelt väljaspool ühendust teatavatel juhtudel ajutiselt vastavalt otsusele 90/510/EMÜ [2] ja muudel juhtudel alaliselt vastavalt otsusele 93/16/EMÜ [3];

Kanadas kehtivad eeskirjad, millega tagatakse topoloogiate loojatele nõuetekohane kaitse ning Kanada on teatanud, et kavatseb laiendada nende eeskirjade rakendamist alates 1. novembrist 1994 ühenduse kodanikele ning füüsilistele ja juriidilistele isikutele, kes tegutsevad seal tegelikult ja tulemuslikult seoses topograafiate projekteerimise või mikrolülituste valmistamisega;

intellektuaalomandi õiguste kaubandusaspektide leping, mis moodustab osa mitmepoolsete kaubandusläbirääkimiste Uruguay vooru tulemustest ja mis sisaldub 15. aprillil 1994. aastal Marrakešis alla kirjutatud lõppaktis, kohustab lepingu osapooli pakkuma kaitset mikrolülituste topoloogiatele kooskõlas kõnealuse lepingu sätetega ja mikrolülitusi käsitleva intellektuaalomandi lepingu sätetega, millele lepingus viidatakse;

kõnealune leping ja WTO asutamisleping jõustuvad 1. jaanuaril 1995 või võimalikult peatselt pärast nimetatud kuupäeva; WTO asutamislepingu osapoolte hulka kuuluvatel arenenud riikidel on pärast selle lepingu jõustumist üks aasta aega, et rakendada intellektuaalomandi õiguste kaubandusaspektide leping;

Kanada ametivõimude võetud kohustusi silmas pidades tuleks alates 1. novembrist 1994 kuni intellektuaalomandi õiguste kaubandusaspektide lepingu rakendamiseni laiendada direktiivi 87/54/EMÜ kohast kaitset Kanadast pärit füüsilistele isikutele, ettevõtjatele ja muudele juriidilistele isikutele,

ON VASTU VÕTNUD KÄESOLEVA OTSUSE:

Artikkel 1

Liikmesriigid laiendavad direktiivi 87/54/EMÜ kohast õiguskaitset järgmiselt:

a) füüsilisi isikuid, kes on Kanada kodanikud või kelle alaline elukoht on Kanada territooriumil, koheldakse nagu oleksid nad liikmesriigi kodanikud;

b) Kanada ettevõtteid ja muid juriidilisi isikuid, kellel on selles riigis tegelik ja toimiv tööstus- või kaubandusettevõte, koheldakse nagu oleks neil tegelik ja toimiv tööstus- või kaubandusettevõte liikmesriigis.

Artikkel 2

Käesolevat otsust kohaldatakse alates 1. novembrist 1994.

Artikkel 3

Käesolev otsus on adresseeritud liikmesriikidele.

Luxembourg, 24. oktoober 1994

Nõukogu nimel

eesistuja

J. Borchert

[1] EÜT L 24, 27.1.1987, lk 36.

[2] EÜT L 285, 17.10.1990, lk 29. Otsust on muudetud otsusega 93/17/EMÜ (EÜT L 11, 19.1.1993, lk 22).

[3] EÜT L 11, 19.1.1993, lk 20. Otsust on muudetud otsusega 93/520/EMÜ (EÜT L 246, 2.10.1993, lk 31), millega tagatakse ajutine kaitse isikutele, kes on pärit Ameerika Ühendriikidest (kuni 31.12.1993) ja teatavatelt territooriumidelt (kuni 31.12.1994) ja otsusega 94/373/EÜ (EÜT L 170, 5.7.1994, lk 34), millega pikendatakse kaitset Ameerika Ühendriikide puhul kuni 1. juulini 1995.

--------------------------------------------------